
A mesterséges intelligencia és a deliktuális felelősség

Kulcsszavak: mesterséges intelligencia; kártérítési jog; felelősség
A technológia fejlődésével és a mesterséges intelligencia egyre szélesebb körű alkalmazásával felmerülő újfajta társadalmi helyzetekre a jognak is választ kell tudni adnia. A dolgozat az MI rendszerek használatával kapcsolatban felmerülő deliktuális felelősségi helyzeteket vizsgálja, ugyanis az autonóm mesterséges intelligencia önfejlesztése és átláthatatlansága kihívások elé állítja a hagyományos, felróhatóságon alapuló kártérítési jogi gondolkodást.
A szakirodalom már évek óta vizsgálja a lehetséges megoldásokat. Ezek közül kiemelkedik a dolgozatban elemzett három: a hazai veszélyes üzemi felelősségnek megfelelő, általános szigorú felelősség, a szektorális szabályozás és a mesterséges intelligencia jogi személyiséggel való felruházása.
Tanulmányunkban arra a kérdésre keressük a választ, hogy hogyan teremthet a mesterséges intelligencia jogi szabályozása egyensúlyt a technológiai innováció előmozdítása és a társadalom, illetve károsultak hatékony védelme között.



